bluuebunny/crossref_metadata_2025 huggingface dataset:
Dynamic maneuvers for a robotic helicopter via visual feedback
Authors: Μαράντος Παναγιώτης
Published: August 2021

Σε αυτή τη διδακτορική διατριβή επικεντρωνόμαστε στο σχεδιασμό ενός αξιόπιστου ενσωματωμένου συστήματος για αυτόνομα μη επανδρωμένα ελικόπτερα. Ειδικότερα, ασχολούμαστε με το σχεδιασμό τόσο συστημάτων πλοήγησης όσο και συστημάτων εύρωστου ελέγχου βασισμένων σε τεχνικές "αγνώστου δυναμικού μοντέλου" (model-free), με τη χρήση οπτικής ανατροφοδότησης. Με αυτόν τον τρόπο επιτυγχάνεται αυτόνομη πτήση ελικοπτέρων σε δυναμικά περιβάλλοντα αξιοποιώντας όσο το δυνατό περισσότερο τον ολοκληρωμένο φάκελο πτήσης.Αρχικά σχεδιάζουμε, τόσο για το ελικόπτερο όσο και για το κέντρο ελέγχου εδάφους, χαμηλού κόστους, πρωτότυπα ενσωματωμένα συστήματα, τόσο στο πεδίο του υλικού όσο και του λογισμικού έτσι ώστε: α) να μετατρέψουμε ένα τηλεκατευθυνόμενο μικρού μεγέθους ελικόπτερο σε πλήρως αυτόνομη ρομποτική πλατφόρμα και β) να προετοιμάσουμε ένα συνολικό σύστημα πειραματικών δοκιμών. Στην συνέχεια, εξάγουμε μια πλήρης μαθηματική μοντελοποίηση των ελικοπτέρων για να χρησιμοποιηθεί τόσο για το σχεδιασμό των συστημάτων πλοήγησης και ελέγχου όσο και για το σχεδιασμό ενός πλήρους και ρεαλιστικού περιβάλλοντος προσομοίωσης.Όσο αναφορά το σύστημα πλοήγησης του ελικοπτέρου, προτείνουμε έναν υψηλής απόδοσης εκτιμητή κατάστασης βασισμένο σε απλούς, εύρωστους και προσαρμοστικούς αλγορίθμους όπου λειτουργούν σε πραγματικό χρόνο. Ειδικότερα, ο προτεινόμενος παρατηρητής σχεδιάζεται χρησιμοποιώντας τη λογική των "συμπληρωματικών φίλτρων" (complementary filters) ώστε να συνθέσει τις μετρήσεις πολλαπλών αισθητήρων πλοήγησης και οπτικών σημάτων και να εξάγει το συνολικό διάνυσμα καταστάσεων του ελικοπτέρου (δηλ., θέσης και προσανατολισμού). Επίσης ο προτεινόμενος αλγόριθμος αποτελείται από ένα κατάλληλο σχήμα προσαρμοστικού σχεδιασμού ώστε να επιτραπεί η απρόσκοπτη λειτουργία του φίλτρου κατά την εισαγωγή λανθασμένων σημάτων εισόδου λόγω είτε της χρήσης χαμηλού κόστους αισθητήρων (π.χ., εμφάνιση φαινομένων πόλωσης, μεγαλύτερο εύρος θορύβου, περιορισμός λειτουργίας), είτε της υψηλής δυναμικής των επιδέξιων ελιγμών των ελικοπτέρων.Στη συνέχεια, το προτεινόμενο ενσωματωμένο σύστημα ολοκληρώνεται με το σχεδιασμό εύρωστων ελεγκτών βασισμένων είτε στο μοντέλο του ελικοπτέρου, είτε όχι, με σκοπό να διασφαλίσουμε την σταθεροποίηση του ελικοπτέρου σε μια επιθυμητή κατάσταση πτητικής λειτουργίας, ανεξάρτητα από την εμφάνιση εξωτερικών διαταραχών, όπως ριπές ανέμου ή την επίδραση του εδάφους (ground effect), κυρίως κατά τη διαδικασία της προσγείωσης.Τέλος, χρησιμοποιώντας ως βασική πλατφόρμα το "Αυτόνομο Ελικόπτερο CSL", διεξαγάγουμε εκτεταμένες αυτόνομες πτήσεις σε πραγματικές συνθήκες, για να αποδείξουμε την αποτελεσματικότητα του προτεινόμενου ενσωματωμένου συστήματος σε απαιτητικές συνθήκες καθώς και να επαληθεύσουμε τις προτεινόμενες μεθοδολογίες πλοήγησης και ελέγχου.
Το ταξίδι
Authors: Σαμαρά Ευαγγελία-Αντωνία
Published: August 2021

Αντικείμενο μελέτης της παρούσας διδακτορικής διατριβής αποτελούν οι Έλληνες που ταξιδεύουν στο εξωτερικό για τουρισμό τουλάχιστον μία φορά τον χρόνο, μεμονωμένα ή οργανωμένα και στόχος της είναι να αναδείξει την ιδιαίτερη σχέση που αναπτύσσουν οι άνθρωποι που ταξιδεύουν με το ταξίδι, σχέση την οποία αξιολογούν ως κομβική στη διαδικασία συγκρότησης της ταυτότητάς τους. Μέσα από συμμετοχική έρευνα και ημιδομημένες συνεντεύξεις, η έρευνα στοχεύει στη διερεύνηση των τρόπων με τους οποίους βιώνεται η εμπειρία του ταξιδιού, αλλά και του τρόπου με τον οποίο αυτή γίνεται αντιληπτή αναστοχαστικά στην επιστροφή. Πώς, δηλαδή, η εμπειρία του ταξιδιού μετατρέπεται σε αντικείμενο αφήγησης και παρουσίασης σε σημαντικούς και μη σημαντικούς Άλλους.Πιο συγκεκριμένα, τα βασικά ερωτήματα που στα οποία επιχειρεί να απαντήσει η διατριβή μπορούν να συνοψιστούν ως εξής: Αν και σε ποιο βαθμό οι άνθρωποι που συμμετέχουν σε οργανωμένα ταξίδια ανταποκρίνονται στις κυρίαρχες αναπαραστάσεις των τουριστών-καταναλωτών. Κατά πόσο το ταξίδι αποτελεί «εξαιρετική εμπειρία», όπως την ορίζει ο Dilthey, απόλυτα διακριτή από την καθημερινότητα των ανθρώπων που ταξιδεύουν ή μήπως αποτελεί απλώς συνέχεια της καθημερινότητάς τους. Με ποιον τρόπο επιτελείται και βιώνεται η υποκειμενικότητα στο ταξίδι μέσα από καταναλωτικές πρακτικές και πώς αυτές οι πρακτικές ερμηνεύονται από τους ταξιδιώτες και χρησιμοποιούνται ως μέσο της κατά Bourdieu διάκρισης, όταν γίνονται αντικείμενο αφήγησης. Τέλος, ποιες είναι οι εννοιολογήσεις που αποδίδουν οι πληροφορητές μου στο ταξίδι, ποιος ο ρόλος της κατανάλωσης και η σημασία των αντικειμένων που αποκτώνται κατά τη διάρκειά του και με ποιον τρόπο αυτά εμπλέκονται στις παραπάνω υποθέσεις έρευνας.Η εθνογραφική αυτή μελέτη, υιοθετώντας ορισμένες από τις βασικές υποθέσεις του υπαρξισμού, αντλεί από τις θεωρητικές αναζητήσεις πεδίων όπως η Ανθρωπολογία του Τουρισμού, η Ανθρωπολογία της Εμπειρίας, η μελέτης της Κατανάλωσης και του Υλικού Πολιτισμού.
Εξόρυξη συναισθηματικής πληροφορίας από ηχητικά γεγονότα
Authors: Δρόσος Κωνσταντίνος
Published: August 2021

Το ακουστικό κανάλι ένα από τα δύο συνηθέστερα κανάλια επικοινωνίας. Μέσω της ακοής, ο άνθρωπος αντιλαμβάνεται μία πληθώρα πληροφοριών σχετικά με το περιβάλλον του, μπορεί να λάβει γνώσει από πληροφορίες που του μεταδίδει κάποιος άλλος άνθρωπος ή και να ψυχαγωγηθεί. Η γνώση ότι η ομιλία και η μουσική μπορούν να εγείρουν συναισθήματα στον ακροατή είναι κοινός τόπος στους ειδικούς και μη ειδικούς. ́Ομως, οι δύο αυτοί τύποι ηχητικού ερεθίσματος, ήτοι ομιλία και μουσική, είναι μόνο ένα μέρος του συνόλου των ήχων που μπορεί να ακούσει ένας άνθρωπος. Υπάρχει και μία άλλη κατηγορία, οι γενικοί ήχοι ή ηχητικά γεγονότα, οι οποίοι καταλαμβάνουν το μεγαλύτερο μέρος του πλήθους ηχητικών ερεθισμάτων που ακούει ένας άνθρωπος. ́Εχει ήδη δειχθεί, από δημοσιευμένες εργασίες, ότι τα ηχητικά γεγονότα μπορούν να επηρεάσουν το συναίσθημα του ακροατή τους, χωρίς όμως να έχει βρεθεί κάποια σχέση με τα τεχνικά χαρακτηριστικά του ηχητικού ερεθίσματος ή επιπλέον πληροφορίας που μεταφέρεται μέσω τον ηχητικών γεγονότων. Λόγω της γενικής φύσης αυτού του τύπου ηχητικού ερεθίσματος, εάν βρεθεί μία σχέση μεταξύ των τεχνικών ηχητικών χαρακτηριστικών και του εγειρόμενου, στον ακροατή, συναίσθημα τότε είναι αρ- κετά πιθανό αυτό το τεχνικό χαρακτηριστικό να μπορεί να επιδράσει με τον συγκεκριμένο τρόπο και στις άλλες δύο, πιο ειδικές, μορφές ήχου, ήτοι την ομιλία και την μουσική. Το γεγονός αυτό θα επιτρέψει μία εποπτική έρευνα σχετικά με τα τεχνικά χαρακτηριστικά των εν γένει ηχητικών ερεθισμάτων με την συναισθηματική τους επήρεια στον ακροατή. ́Ετσι, η ανά χείρας διατριβή εστιάζει στην αναγνώριση συναισθήματος από ηχητικά γεγονότα. Ερευνά και παρουσιάζει αποτελέσματα σχετικά με την επήρεια του ρυθμού, της ενέργειας, του σημασιολογικού περιεχομένου του ηχητικού γεγονότος αλλά και της χωρικής τοποθέτησης της πηγής στο συναίσθημα του ακροατή. Τα αποτελέσματα δείχνουν ότι ο ρυθμός αποτελεί ένα τεχνικό χαρακτηριστικό το οποίο μπορεί να επηρεάσει το συναίσθημα του ακροατή για όλους τους τύπους ηχητικών ερεθισμάτων αλλά και ότι η χωρική τοποθέτηση της πηγής μπορεί να τροποποιήσει το εγειρόμενο συναίσθημα από ένα ηχητικό ερέθισμα.
Προϋποθέσεις προσωρινής δικαστικής προστασίας κατά τη σύναψη δημοσίων συμβάσεων υπό το ειδικότερο πρίσμα του συνταγματικού δικαίου και του δικαίου της Ευρωπαϊκής Ένωσης
Authors: Παπασταμάτη Αθανασία
Published: August 2021

Στόχος της διατριβής είναι η εμβάθυνση στις ουσιαστικές προϋποθέσεις προσωρινής δικαστικής προστασίας κατά το προσυμβατικό στάδιο. Η έρευνα επικεντρώθηκε στη σχετική νομοθεσία (με έμφαση στις Οδηγίες 89/665/ΕΟΚ, 92/13/ΕΟΚ, 2007/66/ΕΚ και στους νόμους 2522/1997, 3886/2010 και 4281/2014) και νομολογία τόσο των εθνικών μας δικαστηρίων, όσο και του Δικαστηρίου της Ευρωπαϊκής Ένωσης και του Γενικού Δικαστηρίου. Σε κάθε ενότητα της διατριβής γίνεται σύγκριση του ειδικού καθεστώτος ασφαλιστικών μέτρων κατά το προσυμβατικό στάδιο με το γενικό καθεστώς προσωρινής δικαστικής προστασίας στις διοικητικές διαφορές (π.δ. 18/1989 και Κώδικας Διοικητικής Δικονομίας). Μετά από το πρώτο και εισαγωγικό τμήμα της διατριβής, στο δεύτερο μέρος αυτής ερευνάται η προϋπόθεση της εικαζόμενης παράβασης νόμου, ο τρόπος με τον οποίο η προϋπόθεση αυτή ενσωματώθηκε στο εσωτερικό δίκαιο και τα σχετικά ζητήματα που αντιμετώπισε η θεωρία και η νομολογία. Ακολούθως, ερευνάται η δεύτερη προϋπόθεση, ήτοι η αναγκαιότητα λήψης προσωρινών μέτρων προς αποτροπή της βλάβης του αιτούντος. Επιπλέον, γίνεται επισκόπηση των προϋποθέσεων προσωρινής δικαστικής προστασίας κατά το στάδιο σύναψης δημοσίων συμβάσεων, στο αγγλικό, γαλλικό και γερμανικό δίκαιο. Στην τελευταία ενότητα της διατριβής, ερευνάται η τρίτη προϋπόθεση προσωρινής δικαστικής προστασίας, ήτοι η στάθμιση συμφερόντων. Δίδεται, μεταξύ άλλων, έμφαση στο νέο στάδιο ενδικοφανούς προσφυγής ενώπιον της Ενιαίας Ανεξάρτητης Αρχής Δημοσίων Συμβάσεων και στις αυξημένες αρμοδιότητες που ο ν. 4281/2014 χορηγεί στην ως άνω Αρχή κατά το στάδιο αυτό. Ακολούθως, αναλύονται τα σταθμιζόμενα συμφέροντα (συμφέρον του αιτούντος, των τρίτων και το δημόσιο συμφέρον). Επιπλέον, προτείνεται μέθοδος, βάσει της οποίας θα πρέπει να λαμβάνει χώρα η στάθμιση μεταξύ των προαναφερθέντων συμφερόντων. Η μέθοδος αυτή βασίζεται στην εφαρμογή των αρχών της αναλογικότητας και της πρακτικής αρμονίας και οδηγεί την ερευνά μας στα εξής κύρια αποτελέσματα/συμπεράσματα: α) Το δημόσιο συμφέρον δεν έχει a priori και in abstracto υπέρτερο χαρακτήρα σε σχέση με τα λοιπά σταθμιζόμενα με αυτό συμφέροντα, β) το δημόσιο συμφέρον δεν αποτελεί μόνο λόγο υπέρ της απόρριψης της αίτησης ασφαλιστικών μέτρων αλλά σε ορισμένες περιπτώσεις μπορεί να συνηγορεί και υπέρ της αποδοχής της, γ) αν τα συμφέροντα του αιτούντος ανάγονται στο Σύνταγμα, θα πρέπει και οι λόγοι δημοσίου συμφέροντος να κατοχυρώνονται σε συγκεκριμένες συνταγματικές διατάξεις, δ) η ερμηνεία πρέπει να προηγείται της στάθμισης, οι δε γενικές μέθοδοι ερμηνείας συμπληρώνονται από τα ειδικότερα κριτήρια ερμηνείας του Συντάγματος (αρχή της τυπικής ισοδυναμίας μεταξύ των διατάξεων του Συντάγματος κλπ.), ε) η σύγκρουση μεταξύ αρχών επιλύεται με in concreto/συγκεκριμένη στάθμιση μεταξύ αυτών με βάση τα δεδομένα μιας συγκεκριμένης περίπτωσης, στ) κατά τη στάθμιση συνεκτιμώνται τόσο ο βαθμός πιθανολόγησης της παράβασης κανόνα δικαίου όσο και η βαρύτητα της βλάβης του αιτούντος.
Κριτήρια αξιολόγησης της απόδοσης προπονητών καλαθοσφαίρισης με εμπειρία στην εκπαίδευση και σε συλλόγους
Authors: Παπαηλιού Δημήτριος
Published: August 2021

Η αξιολόγηση της απόδοσης των προπονητών αποτελεί ένα καίριο ζήτημα της αθλητικής βιβλιογραφίας. Στο παρελθόν έχουν γίνει πολλές προσπάθειες να εντοπιστούν και να συμφωνηθούν τα κριτήρια αξιολόγησης του προπονητή, χωρίς όμως επιτυχία. Η χώρα, το άθλημα και η αθλητική εξέλιξη περιορίζουν τα κριτήρια και μοντέλα αξιολόγησης, τα οποία και πρέπει να επαναξιολογούνται ως προς τη δομή, εγκυρότητα, συνοχή και αξιοπιστία τους. Επιπλέον περιορισμός αποτελεί το κοινωνικο-αθλητικό περιβάλλον το οποίο επιδρά τόσο καθοριστικά σε προπονητή, παίκτες και ομάδα, ώστε κάθε έρευνα για την προπονητική διαδικασία να είναι ημιτελής, αν δεν ληφθούν υπόψη και οι περιβαλλοντικοί παράγοντες. Συνεπώς, βασικός σκοπός της παρούσας έρευνας ήταν να καταγράψει όλα τα εσωτερικά και εξωτερικά προς την ομάδα, άμεσα και έμμεσα περιβαλλοντικά κριτήρια, που επηρεάζουν την αξιολόγηση του προπονητή και να κατασκευάσει ένα μοντέλο περιβαλλοντικών παραγόντων. Επιπλέον πρωταρχικός σκοπός της έρευνας ήταν να επικαιροποιήσει και να εμπλουτίσει το Scale of Coaching Performance (SCP), υφιστάμενο μοντέλο αξιολόγησης της απόδοσης του προπονητή, καθώς και να διερευνήσει διαφορές στις απόψεις των προπονητών ανάλογα με την εκπαιδευτική τους προϋπηρεσία. Σύμφωνα με τον σχεδιασμό, έγινε διαδικτυακή έρευνα μέσω ερωτηματολογίων σε 1.555 προπονητές καλαθοσφαίρισης, ενεργά μέλη του Συνδέσμου Ελλήνων Προπονητών Καλαθοσφαίρισης. Αξιολογήθηκε ο βαθμός σημαντικότητας των κριτηρίων αξιολόγησης της απόδοσης του προπονητή και ο βαθμός επίδρασης των περιβαλλοντικών κριτηρίων στην απόδοση του προπονητή. Στη συνέχεια, μέσω διερευνητικής και επιβεβαιωτικής παραγοντικής ανάλυσης, προσαρμόστηκε στην ελληνική αθλητική πραγματικότητα το μοντέλο αξιολόγησης της απόδοσης του προπονητή που επιλέχθηκε από τη βιβλιογραφία και κατασκευάστηκε ένα πρωτότυπο μοντέλο περιβαλλοντικών παραγόντων (SEICP-Scale of Environmental Influences on Coaching Performance). Τα αποτελέσματα έδειξαν ότι οι περιβαλλοντικοί παράγοντες μεσολαβούν πλήρως μεταξύ των άμεσων προπονητικών συμπεριφορών και των ομαδικών αποτελεσμάτων καθώς επίσης και ότι η εκπαιδευτική προϋπηρεσία δεν επηρεάζει στατιστικώς σημαντικά τις απόψεις των προπονητών, στο θέμα της αξιολόγησης της απόδοσής τους.
Αρμονική κρίση
Authors: Ουλής Δημήτριος
Published: August 2021

Ερευνητικό αντικείμενο της διατριβής αποτελεί η ανθρωπολογική καταγραφή, μελέτη και θεωρητικοποίηση συγκεκριμένων όψεων της εναλλακτικής θρησκευτικότητας στην Ελλάδα, μέσα από το εθνογραφικό παράδειγμα του πνευματικού Κέντρου Αρμονική Ζωή. Ειδικότερα, η διατριβή αποπειράται να διερευνήσει τον τρόπο με τον οποίο οι πνευματικές τεχνικές, αλλά και οι κοσμοθεωρητικές αντιλήψεις που προάγονται από την Αρμονική Ζωή, συναρθρώνονται με ευρύτερες πολιτικές στάσεις και στρατηγικές αντιμετώπισης των επιπτώσεων της οικονομικής κρίσης. Υπ’ αυτήν την έννοια, η διατριβή φιλοδοξεί να συμβάλλει σε μία βαθύτερη κατανόηση μιας ιδιαίτερης εκδοχής της εναλλακτικής θρησκευτικότητας, όχι μονάχα στο επίπεδο των θεωρητικών της προδιαγραφών –ήγουν, στα συστήματα πεποιθήσεων πάνω στα οποία αυτή θεμελιώνεται– αλλά κυρίως στο επίπεδο των κοινωνικοπολιτικών της χρήσεων και συνεπαγωγών.
Designing secure, interoperable and sustainable automobiles and global transportation services and systems
Authors: Δέλλιος Κλεάνθης
Published: August 2021

Οι ερευνητικοί στόχοι που εξετάζονται στην παρούσα διδακτορική διατριβή σχετίζονται με την ασφάλεια στον κυβερνοχώρο της σύγχρονης αυτοκινητοβιομηχανίας ως μία ηλεκτρονική πλατφόρμα πληροφορικών, τη διαλειτουργικότητα μεταξύ της πλατφόρμας των οχημάτων και των υπηρεσιών των Ευφυών Συστήματων Μεταφορών (ΕΣΜ) καθώς και τη βιωσιμότητα των παγκόσμιων συστημάτων μεταφορών. Στο πρώτο μέρος της διδακτορικής διατριβής, παρουσιάζονται το όχημα ως πλατφόρμα και τα ευφυή συστήματα μεταφορών, στο δεύτερο μέρος προτείνεται το μοντέλο ανάλυσης απειλών για την αξιολόγηση της πλατφόρμας των οχημάτων και περιγράφεται λεπτομερώς η προτεινόμενη λύση ασφάλειας του MASC-Πρωτόκολλο. Στο τρίτο μέρος του διαλειτουργικού πλαισίου για την αναβάθμιση των Συνεργατικών-ΕΣΜ και η βιωσιμότητα του "iTransport Cloud" συστήματος αναλύεται και περιγράφεται διεξοδικά. Τα συμπεράσματα και οι μελλοντικές κατευθύνσεις περιγράφονται στο τελευταίο μέρος της παρούσας διδακτορικής διατριβής.
Ο ρόλος του Cdc6 σε παρατεταμένη p21 waf1/cip1 επαγώμενη αναστολή
Authors: Γαλανός Παναγιώτης
Published: August 2021

Ο κυκλινο- εξαρτώμενος αναστολέας κινασών p21WAF1/Cip1 (p21) αποτελεί σημαντικό παράγοντα ελέγχου του κυτταρικού κύκλου και επαγωγέα της κυτταρικής γήρανσης, ο οποίος ρυθμίζεται από την πρωτεΐνη p53. Σύμφωνα με τη διεθνή βιβλιογραφία, η πρωτεΐνη p21 έχει κατά κύριο λόγο ογκοκατασταλτικό ρόλο, καθώς οποιαδήποτε αντίθετη λειτουργία συνοδευόταν από αδιευκρίνιστους μηχανισμούς δράσεις. Με την παρούσα εργασία, παρουσιάζουμε έναν υποπληθυσμό καρκινικών κυττάρων με μη τυπικά χαρακτηριστικά, τα οποία εκφράζουν τον p21 παράγοντα ενώ παράλληλα εμφανίζουν πολλαπλασιαστική ικανότητα. Τα συγκεκριμένα κύτταρα εμφανίζονται κυρίως, σε καρκινικές αλλοιώσεις με μεταλλαγμένη την p53, υποδηλώνοντας ότι η p53- ανεξάρτητη έκφραση της p21 μπορεί να οδηγήσει επιλεκτικά στην εμφάνιση πιο επιθετικών καρκινικών κυττάρων. Καρκινικά και προ- καρκινικά, επαγώγιμα της p21, κυτταρικά συστήματα με απούσα την p53 εμφάνισαν υποπληθυσμούς κυττάρων με γενωμική αστάθεια, χαρακτηριστικά επιθετικότητας και ανθεκτικότητα σε χημειοθεραπευτικά φάρμακα μετά την πάροδο περιόδου που τα κύτταρα παρουσίασαν φαινότυπο γήρανσης, με τη βοήθεια της χρήσης ποικίλων μεθόδων μοριακής, βιοχημικής και βιοπληροφορικής ανάλυσης. Ενδελεχώς, προτείνεται μηχανισμός κατά τον οποίο η χρόνια έκφραση της πρωτεΐνης p21 κορεννύει τη δράση των λιγασών- ουβικιτίνης CRL4CDT2 και SCFSkp2, προκαλώντας απορρύθμιση των αδειοδοτικών παραγόντων της αντιγραφής του DNA, Cdc6 και Cdt1, καθώς και αντιγραφικό stress. Συνολικά, τα αποτελέσματά μας αναδεικνύουν ένα μέχρι τώρα άγνωστο και ογκογόνο ρόλο της p21, γεγονός που πρέπει να ληφθεί υπόψη κατά το σχεδιασμό θεραπευτικών αγωγών, εφόσον πολλά χημειοθεραπευτικά φάρμακα προωθούν την έκφραση της p21.
Συσχέτιση παθολογοανατομικών ευρημάτων και έκφρασης της μεταστίνης στην ανθρώπινη τροφοβλάστη με αυτόματες αποβολές πρώτου τριμήνου
Authors: Τσαντήλα Ιωάννα
Published: August 2021

Η αυτόματη αποβολή (ΑΑ) ή έκτρωση αποτελεί μία από τις σημαντικότερες επιπλοκές της αρχόμενης κύησης.Η ανεύρεση της μεταστίνης στον πλακούντα και η συμμετοχή της σε μηχανισμούς που σχετίζονται με την εμφύτευση μας οδήγησε να ελέγξουμε τις πιθανές μεταβολές των παθολογοανατομικών ευρημάτων και της έκφρασής της στην ανθρώπινη τροφοβλάστη και να διευκρινισθεί η πιθανή σχέση της με τις ΑΑ πρώτου τριμήνου.ΥΛΙΚΟ ΚΑΙ ΜΕΘΟΔΟΙΣτη μελέτη μας συμπεριελήφθησαν 80 γυναίκες, από τις οποίες οι 40 είχαν κάνει τεχνητή διακοπή της κύησής τους (ΤΔΚ) και οι άλλες 40 είχαν ΑΑ στο πρώτο τρίμηνο. Για την εντόπιση των παθολογοανατομικών διαταραχών έγινε ιστολογική εξέταση του πλακούντα με το οπτικό μικροσκόπιο με τη βοήθεια της ιστολογικής χρώσης αιματοξυλίνη-ηωσίνη.Για την αξιολόγηση της έκφρασης της μεταστίνης έγινε ανοσοιστοχημική μέθοδος με τη χρήση του αντισώματος S-4034 της εταιρείας Bachem, το οποίο ανιχνεύει την ανθρώπινη kisspeptin13(4-13).Στη συνέχεια έγινε παρατήρηση με το οπτικό μικροσκόπιο και προσδιορισμός της θέσης, έντασης, έκτασης και έκφρασης της μεταστίνης.ΑΠΟΤΕΛΕΣΜΑΤΑΔεν αναγνωρίστηκαν παθολογικά ιστολογικά ευρήματα αγγειογέννεσης ή οποιαδήποτε ανίχνευση μεταστίνης στο τοίχωμα των αγγείων.Η μεταστίνη εντοπίσθηκε στο κυτταρόπλασμα της συγκυτιοτροφοβλάστης των λαχνών και στο κυτταρόπλασμα των τροφοβλαστικών στοιχείων του φθαρτού του πλακούντα στις ΤΔΚ, ενώ στις ΑΑ δεν ανιχνεύθηκε μεταστίνη στα τροφοβλαστικά στοιχεία του φθαρτού. Στις ΑΑ το ποσοστό έντασης (0) βαθμού της μεταστίνης ήταν εξαπλάσιο αυτού των γυναικών με ΤΔΚ και το ποσοστό έντασης 2ου βαθμού, ήταν 2.6 φορές μεγαλύτερο στις ΤΔΚ σε σχέση με τις ΑΑ.ΣΥΜΠΕΡΑΣΜΑΤΑ1)Στις ΑΑ υπάρχει στατιστικά σημαντική ελάττωση της μεταστίνης στον πλακούντα, τόσο στην ένταση όσο και στην έκταση της έκφρασης της πρωτείνης στον ιστό.2)Αυτή η στατιστικά σημαντική ελάττωση της μεταστίνης στον πλακούντα στις ΑΑ, πιθανόν να αποτελεί προγνωστικό παράγοντα για την έκβαση μιας κύησης, ελέγχοντας τα επίπεδα της μεταστίνης στο αίμα των εγκύων.
Μελέτη της παθογένειας των αγγειακών αλλοιώσεων και των διαταραχών οστικού μεταβολισμού σε ασθενείς με χρόνια νεφρική νόσο τελικού σταδίου
Authors: Πατεινάκης Παναγιώτης
Published: August 2021

Σκοπός της παρούσας μελέτης ήταν η διερεύνηση σε αιμοκαθαιρόμενους ασθενείς της συσχέτισης των επιπέδων στον ορό της φετουΐνης-Α, της οστεοπροτεγερίνης και του FGF-23, με τη σκλήρυνση του αρτηριακού τοιχώματος και την αρχόμενη αθηροσκλήρωση.Στη μελέτη εντάχθηκαν 81 ασθενείς υπό χρόνια αιμοκάθαρση. Τα επίπεδα φετουΐνης-Α, οστεοπροτεγερίνης, άθικτου μορίου FGF-23 (iFGF-23) και καρβοξυτελικού τμήματος (cFGF-23) προσδιορίστηκαν στον ορό με ανοσοενζυμική μέθοδο. Η σκλήρυνση του αρτηριακού τοιχώματος εκτιμήθηκε με τη μέτρηση της ταχύτητας αγωγής σφυγμικού κύματος (PWV) μεταξύ καρωτίδας και μηριαίας αρτηρίας. Η αρχόμενη αθηροσκλήρωση εκτιμήθηκε με την υπερηχογραφική μέτρηση του πάχους του έσω-μέσου χιτώνα (ΙΜΤ) της κοινής καρωτίδας. Η PWV παρουσίασε αρνητική συσχέτιση με την φετουΐνη-Α (p=0,001), και θετική με την οστεοπροτεγερίνη (p=0,000), ενώ δεν παρουσίασε γραμμική συσχέτιση με τα επίπεδα cFGF-23 και iFGF-23. Σε μοντέλο πολλαπλής γραμμικής παλινδρόμησης, τόσο η φετουΐνη-Α όσο και η οστεοπροτεγερίνη παρουσίασαν ανεξάρτητη συσχέτιση με την PWV (p=0,032, standard beta=-0197 και p=0,041, standard beta=0,227 αντίστοιχα). Σε υποομάδα 59 ασθενών χωρίς στεφανιαία νόσο ταχύτητες αγωγής σφυγμικού κύματος < 9,1m/sec, και >11,1m/sec παρουσίασαν θετική συσχέτιση με τα επίπεδα iFGF-23 (p=0,032), η οποία στην πολυπαραγοντική ανάλυση ήταν ανεξάρτητη από την ηλικία, την παρουσία σακχαρώδους διαβήτου, την πίεση σφυγμού και τα επίπεδα φετουΐνης-Α, οστεοπροτεγερίνης (p=0.049). Στη μονοπαραγοντική ανάλυση το ΙΜΤ παρουσίασε αρνητική συσχέτιση με την φετουΐνη-Α (p=0,005), και θετική με την οστεοπροτεγερίνη (p=0,000). Οι συσχετίσεις όμως αυτές δεν ήταν ανεξάρτητες από την ηλικία. Το ΙΜΤ δεν παρουσίασε γραμμική συσχέτιση με τα επίπεδα cFGF-23 και iFGF-23. Όμως υψηλότερα από το μέσο όρο επίπεδα iFGF-23 συσχετίσθηκαν με υψηλότερες τιμές ΙΜΤ (p=0,035). Η συσχέτιση αυτή ήταν ανεξάρτητη από την ηλικία. Στην πολυπαραγοντική ανάλυση ανεξάρτητη συσχέτιση με το ΙΜΤ παρουσίασαν η ηλικία (p=0,000, standard beta=0,570), η παρουσία καρδιαγγειακής νόσου (p=0,031, standard beta=0,166), και τα υψηλότερα σε σχέση με το μέσο όρο επίπεδα iFGF-23 (p=0,028, standard beta=0,164). Σε μοντέλο που περιελάμβανε μόνο τους ορολογικούς δείκτες που συσχετίσθηκαν με το ΙΜΤ ανεξάρτητη συσχέτιση με το ΙΜΤ παρουσίασαν η οστεοπροτεγερίνη (p=0.000, standard beta=0,420), τα επίπεδα iFGF-23 (p=0.016, standard beta=0,232) και η φετουΐνη-Α (p=0.032, standard beta=-0,223). Συμπερασματικά σε ασθενείς υπό χρόνια αιμοκάθαρση η φετουΐνη-Α και η οστεοπροτεγερίνη παρουσίασαν ανεξάρτητη γραμμική συσχέτιση, αρνητική και θετική αντίστοιχα, με τη σκλήρυνση του αρτηριακού τοιχώματος, ως ταχύτητα αγωγής σφυγμικού κύματος (PWV). Η συσχέτισή τους με την αρχόμενη αθηροσκλήρωση ως πάχυνση του αρτηριακού τοιχώματος (IMT) δεν ήταν ανεξάρτητη από την ηλικία.
Η επίδραση των φορολογικών και άλλων δημοσιονομικών κινήτρων στις άμεσες ξένες επενδύσεις με έμφαση στο περιβάλλον της Ευρωπαϊκής ολοκλήρωσης
Authors: Μπούρα Παναγιώτα
Published: August 2021

Η παρούσα διατριβή είναι μια από τις λίγες μελέτες που έχει ως σκοπό τη διερεύνηση της επίδρασης των φορολογικών και άλλων δημοσιονομικών κινήτρων, στην προσέλκυση ΑΞΕ σε ολοκληρωμένες οικονομικά περιφέρειες. Επιπλέον έμφαση δίδεται στη διαφοροποίηση του βαθμού ολοκλήρωσης μιας περιφέρειας. Το θεωρητικό πλαίσιο εστιάζει στο παράδειγμα του O.L.I. Dunning. Η οικονομετρική ανάλυση εστιάζει στο υπόδειγμα της βαρύτητας έτσι όπως εφαρμόζεται με την εισαγωγή δίτιμων μεταβλητών θεωρείται κατάλληλο για να ελέγξει την ετερογένεια των κινήτρων ανάμεσα σε χώρες προέλευσης και προορισμού. Περαιτέρω, το πρόβλημα της ενδογένειας αντιμετωπίζεται με τη μέθοδο της μέγιστης πιθανοφάνειας, η οποία επιλύεται με την ανάλυση δυο βημάτων του Heckman, δηλαδή η απόφαση του επενδυτή έχει δυο στάδια, εάν θα επενδύσει και πόσο. Το πρόβλημα της επιλογής δείγματος (sample selection) είναι δυνατόν να οδηγεί σε παραποιημένα αποτελέσματα, ιδιαίτερα λόγω των ανεπαρκών ή μηδενικών παρατηρήσεων. Τα βασικά συμπεράσματα είναι ότι η βαθύτερη ολοκλήρωση μειώνει την επίδραση των φορολογικών μεταβλητών, κυρίως της διαφοράς του φς, στην προσέλκυση ΑΞΕ. Τουναντίον, η επίδραση των επιδοτήσεων και επιχορηγήσεων γίνεται εντονότερη στην προσέλκυση των ΑΞΕ. Από τις λοιπές μεταβλητές ελέγχου σημαντικό ρόλο παίζουν το μέγεθος της αγοράς, η τεχνολογία και η εκπαίδευση.
Διδακτικές οπτικές και κριτικά στοχαστικές διεργασίες διδασκόντων στην τριτοβάθμια εκπαίδευση
Authors: Ρωτίδη Γεωργία
Published: August 2021

Η παρούσα διδακτορική διατριβή έχει ως αντικείμενο τη διερεύνηση της διδακτικής οπτικής 114 ελλήνων μελών ΔΕΠ σε σχέση με το επιστημονικό τους πεδίο. Το είδος της διδακτικής οπτικής ανιχνεύθηκε μέσω του ερωτηματολογίου ΤΡΙ των Pratt and Collins, ενώ η διάκριση των επιστημονικών πεδίων βασίστηκε στην ταξινομία Biglan. Παράλληλα, διερευνήθηκε το επίπεδο της κριτικά στοχαστικής διεργασίας , στην οποία εδράζεται η διδακτική τους οπτική, σε ό,τι αφορά τους τομείς της γνώσης τους σχετικά με: τους στόχους προς τους οποίους αποβλέπει η διδασκαλία τους, το πώς αντιλαμβάνονται τη διδακτική/μαθησιακή διεργασία και τις διδακτικές τους πρακτικές. Εν προκειμένω, αξιοποιήθηκε το μοντέλο SofT των Kreber and Cranton, το οποίο βασίστηκε στη θεωρία της Μετασχηματίζουσας Μάθησης. Συνεπώς, η παρούσα έρευνα θεμελιώνεται στις αρχές του πεδίου της Εκπαίδευσης Ενηλίκων. Βασικό εύρημα αποτέλεσε ότι το επιστημονικό πεδίο επηρεάζει την υιοθέτηση ανάλογων διδακτικών οπτικών: Μαθητοκεντρικών, κατά βάση, για τα Ήπια εφαρμοσμένα και θεωρητικά πεδία, και Δασκαλοκεντρικών για τα Σκληρά πεδία. Διδακτική οπτική και επιστημονικό πεδίο ωστόσο, βρέθηκε ότι συνδέονται με σχέση αμοιβαίας επίδρασης. Η οπτική της Μεταβίβασης (Δασκαλοκεντρική) υιοθετείται από τους έλληνες διδάσκοντες όλων των πεδίων, κυρίως ως προς τις πεποιθήσεις και τις πρακτικές τους. Αντίθετα, οι στόχοι τους, σημειώνουν τις υψηλότερες μετρήσεις στη Μαθητοκεντρική οπτική της Ανάπτυξης. Η διδακτική οπτική συνεπώς, διαμορφώνεται και με βάση τα ιδιαίτερα προσωπικά χαρακτηριστικά κάθε μέλους ΔΕΠ, αλλά και από το ευρύτερο (εθνικό, κοινωνικό, πολιτισμικό και ιστορικό) και το ειδικότερο πλαίσιο της διδασκαλίας. Ο συσχετισμός επίσης, των πεποιθήσεων, των προθέσεων και των διδακτικών πρακτικών των διδασκόντων, όπως αυτά αποτυπώνονται κυρίως στο πλαίσιο της κύριας και της εφεδρικής τους οπτικής, κατέδειξε ότι η διδακτική τους φιλοσοφία είναι πολυσήμαντη. Σε ό,τι αφορά τους δείκτες κριτικού στοχασμού, οι λιγότεροι καταγράφηκαν για τον κριτικό στοχασμό επί των βασικών υποθέσεων. Επίσης, πέραν των δεικτών που ανιχνεύθηκαν με το μοντέλο SofT, στην παρούσα έρευνα εντοπίστηκαν 58 νέοι δείκτες. Οι μέσοι όροι των δεικτών των δύο ειδών κριτικού στοχασμού και στους τρεις τομείς γνώσης, βρέθηκε ότι εξαρτώνται: α) Από το είδος των κύριων οπτικών, και του συσχετισμού τους με το επιστημονικό πεδίο των διδασκόντων. β) Από το συνδυασμό μεταξύ κύριας και εφεδρικής οπτικής (ο συνδυασμός μεταξύ Μαθητοκεντρικών κύριων και εφεδρικών διδακτικών οπτικών συγκέντρωσε τους υψηλότερους μέσους όρους και στα δύο είδη κριτικού στοχασμού και στους τρεις τομείς γνώσης). γ) Από τη σύγκλιση μεταξύ πεποιθήσεων, προθέσεων και πρακτικών και κυρίως, μεταξύ εκπεφρασμένων διδακτικών στόχων και επακόλουθων διδακτικών πρακτικών (ειδικά αν τα δύο τελευταία, συγκλίνουν προς το Μαθητοκεντρισμό) και δ) από τη διεύρυνση της διδακτικής εμπειρίας, μέσω της παιδαγωγικής κατάρτισης ή της ενασχόλησης των διδασκόντων με άλλα εκπαιδευτικά περιβάλλοντα και δη, Εκπαίδευσης Ενηλίκων.
Ενωτικοί Έλληνες στη Βενετία και το δίκτυο των φιλενωτικών της Κρήτης
Authors: Δεσποτάκης Ελευθέριος
Published: August 2021

Σκοπός της παρούσας διατριβής είναι η διερεύνηση και ανάδειξη όψεων της φιλενωτικής κοινωνίας στη βενετοκρατούμενη Κρήτη κατά τον 15ο αιώνα και η σύνδεση των βασικών εκπροσώπων της με το ελληνικό στοιχείο της Βενετίας. Η μελέτη βασίζεται κυρίως σε άγνωστα και ανέκδοτα αρχειακά τεκμήρια, με σκοπό την παρουσίαση του φιλενωτικού δικτύου των προσώπων, ιερέων και κωδικογράφων, και την ανάλυση των δράσεών τους. Έμφαση δίνεται στη γεωγραφική και ιδεολογική «κινητικότητα», την οποία παρουσίασαν οι λογιότεροι από αυτούς, ως ικανοί συνεργάτες του Βησσαρίωνα, στο μεγαλεπήβολο εγχείρημά του για τη διάσωση και τη διάδοση της αρχαιοελληνικής γνώσης στη Δϋση, και ως ιερείς των Ελλήνων της Βενετίας. Η δομή της εργασίας συγκροτείται με βάση δύο άξονες: 1) τη θεσμική δράση και την κοινωνικο-οικονομική διάσταση του φιλενωτικού στοιχείου της Κρήτης, 2) τη βιογράφηση τριών κωδικογράφων, εκ των κύριων εκπροσώπων του φιλενωτισμού στην Κρήτη αλλά και στη Βενετία, ως βασική πηγή πληροφοριών για την προσέγγιση της πολιτισμικής τους ταυτότητας και, επιπλέον, ως σημείο αναφοράς για την αποσαφήνιση της ταυτότητας του ευρύτερου ελληνικού στοιχείου της Βενετίας. Με βάση τα πορίσματα της διατριβής, η υβριδική δογματική ταυτότητα των φιλενωτικών ιερέων-κωδικογράφων επιβίωσε στους κόλπους της βενετοκρητικής κοινωνίας διαμέσου της χρήσης του αμφίσημου όρου «ritus grecorum». Αυτή η τακτική «προσαρμοστικότητας» εφαρμόστηκε συνειδητά από τους φιλενωτικούς κωδικογράφους και στην ελληνική παροικία της Βενετίας, προκειμένου η τελευταία να ανταπεξέλθει στα προβλήματα λατρευτικής ανεξαρτησίας, τα οποία αντιμετώπιζε κατά το δεύτερο μισό του 15ου αιώνα, αλλά και οι ίδιοι να είναι αποδεκτοί τόσο στους κόλπους της όσο και από το βενετικό-φιλοκαθολικό περιβάλλον, ως εφημέριοι του ναού του San Biagio.
A non-monotonic infleasible interior-exterior point algorithm for linear programming
Authors: Τριανταφυλλίδης Χαράλαμπος
Published: August 2021

Η συντριπτική πλειοψηφία των αλγορίθμων γραμμικού προγραμματισμούπεριορίζουν τη χρήση οποιασδήποτε κορυφής ως βάσης ξεκινήματος , είτε στονα είναι πρωτεύων εφικτή , δυικά εφικτή ή ακόμα και τα δύο μαζί. Έναςαρκετά μεγάλος όγκος έρευνας έχει διεξαχθεί τις τελευταίες δεκαετίες γιανα χαλαρώσουν οι περιορισμοί αυτοί. Οι αλγόριθμοι εξωτερικών σημείων,αρχικά σχεδιασμένοι από τον κ. Παπαρρίζο Κ. [99] διαφέρουν σε σχέση μετις παραδοσιακές οικογένειες περιστροφικών αλγορίθμων υπό την έννοια ότικατασκευάζουν μη-εφικτές βάσεις μαζί με τις εφικτές. Φαίνεται διφορούμενοαν θα ήταν πρακτικό να συνδυαστούν οι περιστροφικοί αλγόριθμοι εξωτερικώνσημείων με μεθόδους εσωτερικών σημείων. Αυτή η εργασία παρουσιάζει μιαπαραλλαγή του αλγορίθμου εξωτερικών σημείων για το γραμμικό πρόβλημα , τονiEPSA , σε μια προσπάθεια να ρίξει φως επάνω σε αυτήν την ασάφεια . Μπορείνα θεωρηθεί ως γενίκευση αυτού του τύπου των αλγορίθμων , δεδομένου ότιδεν πάσχει από κριτήρια εφικτότητας σχετικά με την πρώτη κορυφή καιπαράλληλα έχει εξαχθεί από δύο ήδη γνωστούς αλγορίθμους ΓραμμικούΠρογραμματισμού. Για να αποδεσμεύουμε έναν αλγόριθμο όμως από αυτούς τουςπεριορισμούς, απαιτείται μια μερικώς μη - μονοτονική σχεδίαση, ένα καθόλουεύκολο έργο. Εμπεριέχει εσωτερικά , πρωτεύων και δυικά στοιχεία πουαναμιγνύονται όλα μαζί σε ένα υβριδικό αλγόριθμο. Συγκρίνουμε τηνπρακτική του αποτελεσματικότητα κατά της μεθόδου εσωτερικών σημείων τουεμπορικού πακέτου βελτιστοποίησης MOSEK, υλοποιημένο για το υπολογιστικόπεριβάλλον του MATLAB - R2012b . Τα αποτελέσματα υποδηλώνουν ότι σεορισμένες περιπτώσεις ένας συνδυασμός εσωτερικών – εξωτερικώνμεθόδων είναι σημαντικά πιο αποτελεσματικός. Αυτό έρχεται να διαψεύσει τιςσημερινές πληροφορίες που έχουμε για τους πιο αποτελεσματικούς λύτες.
Σκελετικές δυσπλασίες της περιγεννητικής ηλικίας
Authors: Χαράκογλου Βασίλειος-Νεκτάριος
Published: August 2021

Γενετικές σκελετικές διαταραχές του εμβρύου και βρέφους είναι μία μεγάλη ομάδα γενετικών διαταραχών, που αποτελείται από τις ομάδες που στο παρελθόν είχαν καταχωρηθεί ως σκελετικές δυσπλασίες (οστεοχονδροδυσπλασίες), δυσοστώσεις, και δυσμορφικά σύνδρομα με σκελετικό στοιχείο. Γενετικές σκελετικές ανωμαλίες μπορεί να ανιχνευθούν προγεννητικά με υπερηχογραφικό έλεγχο ή να εξελιγχθούν σε ενδομήτριο ή πρόωρα μεταγεννητικό θάνατο, που αποτελούν ένα δύσκολο διαγνωστικό τομέα για τον παθολόγο που εκτελεί την περιγεννητική αυτοψία. Μέθοδοι: Σε αυτήν την αναδρομική μελέτη, έχουμε συγκεντρώσει ακτινολογικά, φυσικά, ιστοπαθολογικά, και μοριακά δεδομένα σχετικά με τις 41 περιπτώσεις των γενετικών σκελετικών διαταραχών που διαγνώστηκαν μεταξύ 1980 εμβρυϊκών και περιγεννητικών αυτοψιών σε μία περίοδο 10 ετών. Αποτελέσματα: Η δική μας σειρά από περιπτώσεις κατατάχθηκαν σύμφωνα με το «2006 Nosology and Classification of Genetic Skeletal Disorders». Η συνολική συχνότητα των γενετικών σκελετικών διαταραχών ήταν 1:48 αυτοψίες. Η ομάδα του FGFR3 και η ατελής οστεογένεση τύπου 2 ήταν οι συχνότερα συναντώμενες διαταραχές. Η μέση ηλικία κύησης κατά την αυτοψία ήταν 21.9 εβδομάδες (διακύμανση, 12 — 37 εβδομάδες). Τελική διάγνωση λήφθηκε στο 95% των περιπτώσεων. Γενετικές σκελετικές διαταραχές εντοπίστηκαν από το προγεννητικό υπερηχογράφημα στο 90% των περιπτώσεων, με σωστή ταξινόμηση της διαταραχής να επιτυγχάνεται μόνο στο 34%. Με μοριακή ανάλυση επιβεβαιώθηκαν 5 περιπτώσεις. 6Συμπεράσματα: Ο κεντρικός ρόλος του περιγεννητικού παθολόγου σε συνεργασία με εξειδικευμένες υπηρεσίες είναι απαραίτητος για την ορθή ερμηνεία των ακτινολογικών, φυσικών και ιστοπαθολογικών ευρημάτων, για την ορθή ταξινόμηση συγκεκριμένων τύπων των γενετικών σκελετικών διαταραχών και την ενεργοποίηση της γενετικής συμβουλευτικής.
Μελέτη οξειδωτικού και αποπτωτικού δυναμικού της μη ιονίζουσας ηλεκτρομαγνητικής ακτινοβολίας σε πρότυπα βιολογικά συστήματα
Authors: Μαντά Αρετή
Published: August 2021

Η συγκεκριμένη Διδακτορική Διατριβή εστιάζει στις βιολογικές επιδράσεις της μη ιονίζουσας ηλεκτρομαγνητικής ακτινοβολίας (ΗΜΑ) στο πρότυπο βιολογικό σύστημα Drosophila melanogaster. Οι στόχοι αφορούν στην αποκάλυψη των in vivo μηχανισμών δράσης των ραδιοσυχνοτήτων, υπό το πρίσμα της επαγωγής στρες (οξειδωτικό στρες και στρες του Ενδοπλασματικού Δικτύου – ΕΔ), της απόπτωσης, καθώς και της γονιδιακής έκφρασης, μετά από επίδραση κινητού τηλεφώνου (GSM 900 MHz, DCS 1800 MHz), ασύρματου τηλεφώνου DECT (1880 – 1900 MHz), Wi-Fi ασύρματου δικτύου (2400 – 2500 MHz) και γεννήτριας ραδιοσυχνοτήτων. O χρόνος έκθεσης κυμαινόταν από 6 λεπτά μέχρι και 3 μήνες, ενώ η ένταση του ηλεκτρικού πεδίου της ακτινοβολίας ήταν από 0,3 μέχρι 17 V/m, εντός των θεσμικών «ορίων ασφαλείας». Τα αποτελέσματα επισημαίνουν τις πολυ-διάστατες και πολυ-επίπεδες επιπτώσεις της χαμηλής ισχύος ΗΜΑ σε οργανισμικό, κυτταρικό και μοριακό επίπεδο. Ο πιθανός μηχανισμός δράσης που προτείνεται στηρίζεται στην αύξηση των ROS και την επακόλουθη πρόκληση οξειδωτικού στρες, καθώς και την παράλληλη επαγωγή στρες του ΕΔ. Τα γεγονότα αυτά οδηγούν σε διαταραχή της ομοιόστασης και, τελικά, σε επαναπρογραμματισμό της μεταγραφής, με σκοπό την αντιμετώπιση της συγκεκριμένης διαταραχής. Τελικός φαινότυπος των κυττάρων που δεν μπορούν να αντιμετωπίσουν αυτή τη διαταραχή είναι ο κυτταρικός θάνατος, ενώ σε επίπεδο οργανισμού η μείωση του προσδόκιμου ζωής των εντόμων.
Από τη σχολική αποτελεσματικότητα στην ποιότητα της σχολικής ζωής
Authors: Κουτούβελα Χριστίνα
Published: August 2021

Το σχολικό κλίμα συνιστά έννοια ψυχο-κοινωνικο-παιδαγωγική, ατομική και συλλογική αίσθηση της σχολικής ζωής και των αντανακλάσεών της στους μαθητές. Έχει μελετηθεί ως παράγοντας «σχολικής αποτελεσματικότητας», ενώ έχει συνδεθεί με τις επιμέρους επιστημονικές προσεγγίσεις της «ποιότητας στην εκπαίδευση», δύο βασικές έννοιες στο πλαίσιο του σύγχρονου εκπαιδευτικού κινήματος περί αλλαγής, οι οποίες, ωστόσο, φαίνεται πως νοσούν. Στην παρούσα εργασία μελετήθηκαν οι συσχετίσεις μεταξύ των χαρακτηριστικών που συστήνουν βασικούς άξονες της σχολικής ζωής με τους παράγοντες μέσω των οποίων αξιολογείται η ποιότητα του κλίματος της σχολικής τάξης και του σχολείου. Μελετήθηκαν ακόμη οι αλληλοσυσχετίσεις μεταξύ χαρακτηριστικών της σχολικής ζωής από τα οποία το σχολικό κλίμα εξαρτάται, που αποδεικνύουν τη σημασία του ενός παράγοντα για τον άλλο και γι’ αυτό την αθροιστική σημαντικότητα όλων, σημαντικότητα η οποία ανάγει το ψυχοπαιδαγωγικό κλίμα σε κεντρική παιδαγωγική σταθερά που διασφαλίζει την με ψυχοπαιδαγωγικούς και κοινωνικοπαιδαγωγικούς όρους «ποιότητα της σχολικής ζωής», η οποία εδώ νοείται και προτείνεται ως η πεμπτουσία της εκπαίδευσης. Η «ποιότητα της σχολικής ζωής» κρίνεται αναγκαίο να αποτελεί προτεραιότητα και γι’ αυτό να διασφαλίζεται σε επίπεδο σχολικής μονάδας. Στο επίπεδο αυτό εμπλέκεται η πολιτική της σχολικής μονάδας για την οποία αντλήθηκαν πληροφορίες από γονείς και εκπαιδευτικούς. Όπως αποδεικνύεται από την έρευνα η πολιτική της σχολικής μονάδας σε επίπεδο διδασκαλίας και διαμόρφωσης περιβάλλοντος μάθησης χρειάζεται να υφίσταται και να εξαρτάται από τη φωνή των μαθητών σχετικά με τη ζωή τους στο σχολείο. Ανέκυψαν, έτσι, συγκεκριμένοι παράγοντες – δεδομένα σε επίπεδο πολιτικής–πρακτικής σχολικής μονάδας, που, όταν αποτελούν μέρος της πολιτικής του σχολείου, συνδέονται θετικά με την εμφάνιση και προαγωγή βασικότατων όρων και εννοιών που συστήνουν τελικά το σχολικό κλίμα, προωθώντας την «ποιότητα της σχολικής ζωής» και καθιστώντας τη σχολική μονάδα αποτελεσματική, όχι με όρους επιδόσεων αλλά με όρους ψυχοπαιδαγωγικής και κοινωνικοπαιδαγωγικής δυναμικής. Οδηγηθήκαμε, έτσι, σε μια ανθρωπιστική, ανθρωποκεντρική και μαθητοκεντρική ανα-σημασιοδότηση τόσο της σχολικής αποτελεσματικότητας όσο και της ποιότητας στην εκπαίδευση, συνδέοντάς τις με το ελληνικό σχολείο και ευρύτερα με το σχολείο ως σύστημα και εκπαιδευτικό οργανισμό, αλλά κυρίως μεταξύ τους, κατά τρόπο που να συνδιαλέγονται, να συνεξελίσσονται, να συλλειτουργούν και να συναποτελούν πρόταση για έναν νέο δείκτη όχι βελτίωσης αλλά εκπαιδευτικής και παιδαγωγικής ανάπτυξης της σχολικής μονάδας μέσα από την έννοια της «ποιότητας της σχολικής ζωής».
Πολυμερή ένταξης με διτοπικούς καρβοξυλικούς υποκαταστάτες
Authors: Λυμπεροπούλου Σμαράγδα
Published: August 2021

Τα τελευταία χρόνια η μεγαλύτερη προσοχή ερευνητικά έχει συγκεντρωθεί στη σύνθεση μεταλλοργανικών πλεγμάτων (MOFs). Ο σχεδιασμός και η σύνθεση των μεταλλικών υπερμοριακών πλεγμάτων παρουσιάζουν ιδιαίτερο ενδιαφέρον όχι μόνο για τη μοριακή τους τοπολογία αλλά κυρίως για την πληθώρα των ιδιοτήτων και των εφαρμογών τους. Κάποιες από τις πιο γνωστές εφαρμογές τους είναι η αποθήκευση, η μεταφορά και ο διαχωρισμός αερίων, η κατάλυση όπως και οι εφαρμογές που παρουσιάζουν τα μεταλλοργανικά πλέγματα με μαγνητικές και οπτικές ιδιότητες. Μέχρι σήμερα έχουν προταθεί διάφορες συνθετικές τεχνικές για τη δημιουργία πολυμερών ένταξης με διαφορετικές τοπολογίες. Αυτά τα υλικά μπορούν να συντεθούν όταν οι οργανικοί υποκαταστάτες γεφυρώνουν μεταλλικά κέντρα ή συγκροτήματα μετάλλων. Η δομή και οι ιδιότητες της μεγάλης πλειοψηφίας των αναφερόμενων πολυμερών ένταξης βελτιώνονται μέσω της Κρυσταλλικής Μηχανικής με τον έλεγχο των μοριακών ιδιοτήτων των οργανικών υποκαταστατών από άποψη μορφής, λειτουργίας, μεγέθους, ακαμψίας ή ευκαμψίας και συμμετρίας. Οι εξαιρετικές δομές που παρουσιάζουν, όπως οι ελικοειδείς αλυσίδες μίας διάστασης καθώς και τα πλέγματα δύο και τριών διαστάσεων, φέρνουν τα MOFs στο επίκεντρο της έρευνας με τη σύνθεση των πολυμερών ένταξης να αποτελεί κλειδί για την ανάπτυξη της Χημείας Υλικών. Ο οργανικός υποκαταστάτης 2,2΄-(4-καρβοξυβενζυλαζανδιυλ)διοξικό οξύ επιλέχθηκε για τη σύνθεση πολυμερών ένταξης λόγω της ελεγχόμενης ευκαμψίας που εμφανίζει. Τα σύμπλοκα τα οποία απομονώθηκαν χωρίζονται σε δύο μεγάλες κατηγορίες ανάλογα με τα μεταλλικά ιόντα που περιέχουν. Η πρώτη κατηγορία περιλαμβάνει πολυμερή ένταξης μετάλλων μετάπτωσης, μονομεταλλικά και διμεταλλικά σε συνδυασμό με αλκαλικές γαίες όπως επίσης και πολυμερή ένταξης με χρήση ουδέτερου βοηθητικού υποκαταστάτη, ενώ η δεύτερη κατηγορία περιλαμβάνει πολυμερή ένταξης λανθανιδίων μίας και τριών διαστάσεων με κατιονικό πλέγμα και πολυμερή τριών διαστάσεων ουδέτερου πλέγματος.Οι νέες ενώσεις που απομονώθηκαν παρουσίασαν ενδιαφέρουσες δομές και τοπολογίες αλλά και σημαντικές ιδιότητες. Όλες οι ενώσεις μελετήθηκαν με Κρυσταλλογραφία ακτίνων Χ, με φασματοσκοπικές μεθόδους και με θερμοσταθμική ανάλυση. Κάποιες ιδιότητες των μεταλλοργανικών πλεγμάτων που απομονώθηκαν είναι ιδιαίτερα ελκυστικές. Συντέθηκε ένας καταλύτης εποξείδωσης, τρεις μαλακοί κρύσταλλοι ενώ τα κατιονικά τρισδιάστατα σύμπλοκα των λανθανιδίων είναι υποσχόμενοι ανιονοανταλλάκτες. Η μέχρι τώρα συμπεριφορά του υποκαταστάτη μπορεί να μας οδηγήσει σε συστηματικές προσπάθειες ανάπτυξης του πεδίου και σχεδιασμό νέων μεταλλοργανικών πλεγμάτων.
Η επίδραση της αντισυλληπτικής αγωγής στους γενετικούς, αγγειακούς, βιοχημικούς και ορμονικούς πρώιμους δείκτες αυξημένου κινδύνου σε νέες γυναίκες με σύνδρομο πολυκυστικών ωοθηκών (PCOS)
Authors: Μαρκαντές Γεώργιος
Published: August 2021

Σκοπός: η μελέτη της επίδρασης εξάμηνης θεραπείας με από του στόματος αντισυλληπτικό δισκίο περιέχον 35μg αιθινυλ-οιστραδιόλης και 2mg οξικής κυπροτερόνης στη γλοιότητα πλάσματος νέων γυναικών με σύνδρομο πολυκυστικών ωοθηκών. Σχεδίαση: Η γλοιότητα πλάσματος μετρήθηκε σε ασθενείς με σύνδρομο πολυκυστικών ωοθηκών πριν και 6 μήνες μετά από τη χορήγηση αντισυλληπτικού δισκίου περιέχοντος 35μg αιθινυλ-οιστραδιόλης και 2mg οξικής κυπροτερόνης. Η μέτρηση της γλοιότητας έγινε σε ιξωδόμετρο τύπου 53610/I SCHOTT-Instruments, Mainz στους 37°C. Ασθενείς: Οι ασθενείς στρατολογήθηκαν από το τμήμα Αναπαραγωγικής Ενδοκρινολογίας της Μαιευτικής - Γυναικολογικής Κλινικής του Πανεπιστημιακού Νοσοκομείου Πατρών Ελλάδας. Στη μελέτη περιλήφθηκαν 66 νέες γυναίκες με σύνδρομο πολυκυστικών ωοθηκών. Βασικοί προσδιορισμοί: Γλοιότητα πλάσματος. Αποτελέσματα: Στις ασθενείς ως σύνολο, η γλοιότητα πλάσματος ήταν 1.249±0.049 mm²/s (n=66). Μετά από 6 μήνες θεραπείας με από του στόματος αντισυλληπτικό δισκίο περιέχον 35μg αιθινυλ-οιστραδιόλης και 2mg οξικής κυπροτερόνης, η γλοιότητα πλάσματος αυξήθηκε σε 1.268±0.065 mm²/s (p=0.038). Η διαφορά στη γλοιότητα πλάσματος πριν και 6 μήνες μετά τη θεραπεία (Δ Γλοιότητας) ήταν 0,01864±,071452 mm²/s. Η Δ Γλοιότητας σχετιζόταν με τη Δ Ινωδογόνου (r=0.270, p=0.046), τη Δ Αιματοκρίτη (r=0.514, p=0.09) και τη Δ Τριγλυκεριδίων (r=0.292, p=0.021). Συμπέρασμα: Νέες γυναίκες με σύνδρομο πολυκυστικών ωοθηκών εμφάνισαν αυξημένη γλοιότητα πλάσματος μετά από θεραπεία με από του στόματος αντισυλληπτικό, το οποίο θα πρέπει για το λόγο αυτό να χρησιμοποιείται με προσοχή στον εν λόγω πληθυσμό.
Ψυχοσωματική υγεία και νόσος στους ασκητικούς λόγους του αγίου Ισαάκ του Σύρου
Authors: Μπάγκαλα Αναστασία
Published: August 2021

Επισημαίνεται το βάθος των λόγων του νηπτικού πατέρα όσον αφορά τα ανθρώπινα πάθη και τις αρετές. Επισημαίνεται πως ο άνθρωπος μπορεί να μεταμορφώσει τα πάθη σε αρετές έτσι ώστε να δώσει νόημα στη ζωή του και μαυτόν τον τρόπο να βρει ουσιαστικά την ψυχική κ κατά συνέπεια σωματική του υγεία εφόσον ο άνθρωπος είναι ψυχοσωματική οντότητα. Τέλος καταδεικνύεται κατά πόσο η νηπτική φιλοσοφια μπορεί να συμπορευτεί σήμερα μαζί με τις μεθόδους της ψυχολογίας.
Μελέτη και σχεδιασμός ολοκληρωμένων κυκλωμάτων για εφαρμογές υψηλών συχνοτήτων
Authors: Καλεντερίδης Βασίλειος
Published: August 2021

Το αντικείμενο αυτής της διατριβής εστιάζεται στη μελέτη, στο σχεδιασμό και στην υλοποίηση κυκλωματικών μονάδων που εντοπίζονται σε ένα σύστημα βρόχου κλειδωμένης φάσης (PLL). Πιο συγκεκριμένα τα κυκλώματα αυτά αφορούν έναν ανιχνευτή φάσης-συχνότητας, μία αντλία φορτίου και έναν προγραμματιζόμενο διαιρέτη συχνότητας αρθρωτής διάταξης για λειτουργία στα 1.8GHz και σε τεχνολογία CMOS RF 0.18μm Επίσης παρουσιάζεται ένα κύκλωμα προγραμματιζόμενου διαιρέτη συχνότητας βασισμένο στην τεχνική pulse-swallow για λειτουργία στα 15GHz (90nm), το οποίο αποτελεί μέρος ενός PLL για χρήση ασύρματης μετάδοσης δεδομένων πολύ υψηλού ρυθμού (1Gbps) και για μεγάλες αποστάσεις (1km). Κατά τον σχεδιασμό τους ιδιαίτερη έμφαση δόθηκε στην επίτευξη χαμηλού θορύβου φάσης, αφού επηρεάζουν σημαντικά την απόδοση θορύβου εντός εύρος ζώνης του PLL, χαμηλής κατανάλωσης ρεύματος και μικρής επιφάνειας ολοκλήρωσης στο πυρίτιο. Επιπλέον τα κυκλώματα αυτά και ιδιαίτερα οι προγραμματιζόμενοι διαιρέτες συχνότητας μπορούν να χρησιμοποιηθούν σε εφαρμογές όπου απαιτείται μεγάλο εύρος ζώνης συχνοτήτων (UWB) και υποστήριξη πολυζωνικών και πολλαπλών πρωτοκόλλων επικοινωνίας. Επιπρόσθετα μελετήθηκαν και υλοποιήθηκαν κυκλώματα γεννητριών εκθετικού ρεύματος και ενισχυτών μεταβλητού κέρδους (VGA). Tα πρώτα βρίσκουν εφαρμογή σε κυκλώματα ταλαντωτών ελεγχόμενων από τάση (VCO), για την αύξηση της περιοχής τιμών συχνοτήτων, λόγω της εκθετικής μεταβολής του ρεύματος/τάσης ελέγχου, αλλά και σε κυκλώματα ενισχυτών μεταβλητού κέρδους (VGA). Συγκεκριμένα προτείνονται δύο εκδόσεις κυκλωμάτων γεννήτριας εκθετικού ρεύματος, με ιδιαίτερα χαρακτηριστικά την ανθεκτικότητα έναντι των μεταβολών της θερμοκρασίας, των παραμέτρων της τεχνολογίας και της τάσης τροφοδοσίας (PVT) καθώς και τη λειτουργία σε χαμηλή τάση τροφοδοσίας. Επιπλέον σχεδιάστηκε ένας ενισχυτής μεταβλητού κέρδους VGA, ο οποίος χρησιμοποιείται τόσο σε συστήματα PLL για την σταθεροποίηση των μεταβολών της ευαισθησίας του VCO, όσο και σε συστήματα βρόχου αυτομάτου ελέγχου κέρδους (AGC), για την παροχή σήματος με σταθερή ισχύ ανεξάρτητα από τις μεταβολές του πλάτους του σήματος εισόδου στην κεραία ενός σύγχρονου πομποδέκτη.
Μελέτη παραμορφώσεων σε περιοχή της Κεντρικής Ελλάδας από μετρήσεις GPS εικοσαετίας
Authors: Μαρίνου Αγγελική
Published: August 2021

Στην παρούσα εργασία αξιοποιούνται όλα τα διαθέσιμα γεωδαιτικά δορυφορικά δεδομένα GPS από το 1989 έως το 2008 για μια ευρεία περιοχή της Κεντρικής Ελλάδας, ώστε να μελετηθεί με διάφορες μεθοδολογίες, η μεταβολή της κινηματικής συμπεριφοράς και της ανηγμένης παραμόρφωσης της. Η περιοχή παρουσιάζει ενδιαφέρον γιατί βρίσκεται ανάμεσα σε δύο σημαντικές τεκτονικές τάφρους αυτή του Κορινθιακού και του Ευβοϊκού Κόλπου. Τρία μεγάλα ρήγματα βρίσκονται στην περιοχή τα οποία έχουν δώσει μεγάλους και καταστροφικούς σεισμούς από τα τέλη του 19ου αιώνα έως σήμερα. Όλα τα κινηματικά μοντέλα που εφαρμόσθηκαν στην περιοχή δεν επιβεβαιώνουν ότι η Στερεά Ελλάδα έχει ομοιογενή κινηματική συμπεριφορά. Ενώ εντοπίζεται μια ζώνη που πιθανώς είναι περιοχή ασυνέχειας
Εισπνεόμενη κολιμυκίνη ως πρόληψη των αναπνευστικών λοιμώξεων στη ΜΕΘ
Authors: Καρβουνιάρης Μάριος
Published: August 2021

H πνευμονία που σχετίζεται με το μηχανικό αερισμό (VAP), μπορεί να προκαλέσει σημαντική νοσηρότητα στους βαρέως πάσχοντες ασθενείς. Η προφυλακτική τοπική χορήγηση αντιβιοτικών στο τραχειοβρογχικό δένδρο θα μπορούσε να αποτελέσει μία στρατηγική ελάττωσης της VAP. Η πολυμυξίνη, εγχυόμενη στην τραχεία ή ψεκαζόμενη στο φάρυγγα, έχει χρησιμοποιηθεί ως μέσο πρόληψης της βακτηριακής πνευμονίας από Gram αρνητικά μικρόβια. Σχεδιάστηκε να μελετήσουμε την επίδραση του φαρμάκου, αυτή τη φορά, σε περιβάλλον με επικρατούσα χλωρίδα από πολυανθεκτικά Gram αρνητικά παθογόνα. Κριτήριο εισόδου ήταν διάρκεια μηχανικού αερισμού> 48 ωρών. 168 ασθενείς έλαβαν μέρος στην παρούσα μη τυφλή, τυχαιοποιημένη μελέτη που έλαβε χώρα στη ΜΕΘ του Πανεπιστημιακού Νοσοκομείου Λάρισας, δύναμης 12 κλινών. Οι ασθενείς χωρίστηκαν σε δύο ομάδες: 84 έλαβαν 500000 μονάδες κολιμυκίνης και 84 φυσιολογικό ορό. Ως κύρια έκβαση ορίστηκε η επίπτωση της VAP στις 30 μέρες. Η επίπτωση της VAP δε διέφερε μεταξύ των ομάδων (14 (16.7%) στην ομάδα παρέμβασης έναντι 25 (29.8%) στην ομάδα ελέγχου (p=0.07). Ως προς τις δευτερεύουσες εκβάσεις, η VAP από πολυανθεκτικά μικρόβια και από Gram αρνητικά μικρόβια βρέθηκαν ελαττωμένες. Παράλληλα, δεν παρατηρήθηκε κατά τη διάρκεια της μελέτης ανάπτυξη μικροβιακής αντοχής, στην κολιμυκίνη ή περαιτέρω πολυαντοχή. Τα ευρήματά μας δε δείχνουν σημαντική ελάττωση της επίπτωσης της VAP από την προφυλακτική χορήγηση κολιστίνης.
Εξατομικευμένα εμφυτεύσιμα εμβόλια με αντιγονικά προενεργοποιημένα μακροφάγα
Authors: Ζέρβα Ιωάννα
Published: August 2021

Ο ρόλος του ανοσοποιητικού συστήματος είναι η αναγνώριση και η καταπολέμηση των αντιγόνων με χυμικές και κυτταρικές ανοσοαποκρίσεις, με στόχο την εξάλειψη των ξένων ερεθισμάτων και την ανάπτυξη ειδικής μνήμης. Η ανάπτυξη ανοσοαπόκρισης έναντι ενός αντιγόνου έχει αξιοποιηθεί στο πλαίσιο των εμβολίων, τα οποία αποτελούν αντικείμενο ανάπτυξης για την πρόληψη ή βελτίωση των αποτελεσμάτων μελλοντικών παθογόνων μολύνσεων. Προκειμένου να αποφευχθεί η μολυσματικότητα, τα εμβόλια δεύτερης γενιάς κατασκευάστηκαν από καθορισμένα αντιγονικά πεπτίδια ή ανασυνδιασμένες υπομονάδες πρωτεινών, τα οποία όμως χρειάζονται ταυτόχρονη χορήγηση ανοσοενισχυτικού για την επαγωγή της ανοσοαπόκρισης.Ωστόσο, τα ανοσοενισχυτικά είναι υπεύθυνα για πολλές παρενέργειες και επιπλέον, λόγο του εκτεταμένου πολυμορφισμού των αντιγόνων ιστοσυμβατότητας, η επιλογή συγκεκριμένων μη λοιμωδών αντιγονικών επιτόπων μπορεί να μην είναι εξίσου αποτελεσματική για όλα τα άτομα. Για να ξεπεραστούν τα προβλήματα αυτά πραγματοποιήθηκε ανάπτυξη ενός συστήματος που να επιτρέπει τη φυσική "φόρτωση" και παρουσίαση αντιγόνων in vitro και την περαιτέρω ενεργοποίηση της ανοσολογικής απόκρισης in vivo.Μια τέτοια τεχνολογία οδηγεί σε εξατομικευμένα εμφυτεύσιμα εμβόλια, όπου μακροφάγα εμβολιάζονται με το αντιγόνο με φυσικό τρόπο και αφού ενεργοποιηθούν, προσκολλώνται σε εμφυτεύσιμες επιφάνειες και είναι σε θέση να ενισχύσουν την έναρξη ανοσολογικής απόκρισης. Μια τέτοια προσέγγιση εξαλείφει τις παρενέργειες που οφείλονται στη μη ειδική διέγερση των ανοσοενισχυτικών, αφήνοντας το φυσικό μηχανισμό επιλογής "φόρτωσης" αντιγόνου στα αντιγονοπαρουσιαστικά κύτταρα ώστε να επιλεγεί ο κατάλληλος αντιγονικός επίτοπος για κάθε άτομο. Οι εμφυτεύσιμες επιφάνειες αποτελούνται από ικριώματα πυριτίου με τρισδιάστατη μικρο- και νανο- υφή και κατασκευάζονται με τη χρήση λέιζερ υπερταχεών παλμών. Η εφαρμογή της τεχνολογίας αυτής σε ανθρώπους θα είναι μεγάλης σημασίας για το άνοιγμα νέων τομέων στην έρευνα και τη θεραπεία.